Γνομοδότηση της Επιτροπής των Περιφερειών με θέμα "Η επιζωτία"

(2002/C 107/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη το πρόγραμμα εργασίας της Ευρωπαϊκής Επιτροπής για το 2001 (COM(2001) 28 τελικό) και τις πολιτικές προτεραιότητες της Επιτροπής των Περιφερειών·

έχοντας υπόψη το κύμα ανησυχίας του κοινού στα κράτη μέλη ως συνέπεια της κρίσης των "τρελών αγελάδων" (ΣΕΒ) και των πρόσφατων κρουσμάτων αφθώδους πυρετού, καθώς και τις αποφάσεις που ελήφθησαν σε σχέση με αυτά τα θέματα και ιδιαίτερα την απόφαση του Συμβουλίου της 4ης Δεκεμβρίου 2000 να απαγορευθεί η χρήση ζωικών αλεύρων στις ζωοτροφές·

λαμβάνοντας υπόψη ότι στους κόλπους των οργάνων της ΕΕ διεξάγεται σήμερα συζήτηση σχετικά με τις νέες κατευθυντήριες γραμμές της Κοινής Γεωργικής Πολιτικής και την ανάγκη μιας προσέγγισης που θα λαμβάνει πλήρως υπόψη την περιφερειακή διάσταση - μια συζήτηση που συνεχίζει την υποστήριξη που εκφράσθηκε στη Σύνοδο Κορυφής του Μπιαρίτς (Σεπτέμβριος 2000) για ένα "διαφοροποιημένο, υψηλής ποιότητας και ασφαλές ευρωπαϊκό πρότυπο τροφίμων"·

λαμβάνοντας υπόψη ότι το Ευρωπαϊκό Συμβούλιο της Στοκχόλμης καλεί το Συμβούλιο και το Ευρωπαϊκό Κοινοβούλιο να διασφαλίσουν ότι η απόφαση για τη σύσταση μιας Ευρωπαϊκής Υπηρεσίας Τροφίμων θα ληφθεί πριν από το τέλος του 2001·

Η Επιτροπή των Περιφερειών

επισημαίνει ότι η ΣΕΒ και ο αφθώδης πυρετός αποτελούν δύο πλήρως διακεκριμένες προβληματικές οι οποίες καταδεικνύουν, όμως, σαφώς την ανάγκη μιας μεταρρύθμισης της ΚΓΠ που να λαμβάνει υπόψη την προστασία των καταναλωτών, την ασφάλεια των τροφίμων, τη μέριμνα για το περιβάλλον, και την ευημερία των ζώων. Για το λόγο αυτό, η ΕΕ οφείλει να λάβει αμέσως μέτρα για την προώθηση της παραγωγής φυτικών πρωτεϊνών για ζωοτροφές. Η ΕΤΠ ανέλαβε την πρωτοβουλία να συγκροτήσει ομάδα εργασίας η οποία θα εκδώσει σύντομα τα συμπεράσματά της σχετικά τόσο με την διατροφή των ζώων, την ανιχνευσιμότητα των προϊόντων, τις απαιτήσεις τις ασφάλειας των τροφίμων, όσο και με την εύκολη πρόσβαση των καταναλωτών στην ενημέρωση·

επισημαίνει ότι η ΣΕΒ δημιουργεί θεμελιώδη προβλήματα όσον αφορά την ασφάλεια των τροφίμων ή για την ίδια τη σύλληψη του ευρωπαϊκού γεωργικού προτύπου, προβλήματα για τα οποία η ΕΤΠ έχει ήδη γνωμοδοτήσει·

τονίζει, ωστόσο, ότι ο αφθώδης πυρετός δεν θέτει απειλεί την ασφάλεια των τροφίμων αλλά θέτει το πρόβλημα της υγειονομικής και οικονομικής διαχείρισης μιας πολύ γνωστής επιζωοτίας·

εκφράζει την επιθυμία όλες οι περιφέρειες, τα κράτη μέλη, και ΕΕ να θεσπίσουν συστήματα με βάση εμπειρία που αποκομίστηκε από τη σημερινή κρίση του αφθώδους πυρετού προκειμένου να διασφαλιστεί ότι λαμβάνεται ταχείες και αποτελεσματικές δράσεις για την πρόληψη της επανεμφάνισής της·

ζητεί από την Ευρωπαϊκή Επιτροπή και το Συμβούλιο Υπουργών να υιοθετήσουν τα κατωτέρω σημεία στην πολιτική τους κατά του αφθώδους πυρετού:

να επανεξεταστεί το γενικό πρόβλημα του εμβολιασμού, και ειδικότερα να επιτραπεί ο προστατευτικός επείγων εμβολιασμός σε συγκεκριμένη περιφέρεια με κρούσματα αφθώδους, κατόπιν της αιτήσεως ενός κράτους μέλους·

ζητεί να πραγματοποιηθεί εμπεριστατωμένη μελέτη σχετικά με τις αιτίες της ταχείας μετάδοσης της ζωονόσου (μετακίνηση ζώων, παράνομες μεταφορές, αμέλειες ορισμένων επιχειρηματιών, ανεπάρκεια της εποπτείας της υγειονομικής κατάστασης των κοπαδιών, μέγεθος των κτηνοτροφικών ομάδων, κατάρτιση των κτηνοτρόφων κτλ.), προκειμένου να προσδιορισθούν τα προς λήψη μέτρα για τον περιορισμό της εξάπλωσής της·

προκειμένου να διασφαλισθεί η ευημερία των ζώων και να περιορισθεί η εξάπλωση της ζωονόσου καλεί την Επιτροπή και τον τομέα να αναθεωρήσουν το σύστημα μεταφοράς ζώντων ζώων, ώστε να μειωθούν τόσο ο αριθμός των μεταφορών όσο και οι διανυόμενες αποστάσεις· οι κοινοτικές επιδοτήσεις δεν θα πρέπει να ενθαρρύνουν τις μεταφορές ζώντων ζώων·

καλεί τις περιφέρειες και τα κράτη μέλη να συνεργάζονται προκειμένου να διώκονται όλοι όσοι ενέχονται στην παράνομη διακίνηση και μεταφορά ζώων και προϊόντων κρέατος·

ζητεί να διατεθούν περισσότερα μέσα για την έρευνα προκειμένου να επιταχυνθεί η δημιουργία ενός νέου εμβολίου, το οποίο θα επιτρέπει να μην συγχέονται τα εμβολιασθέντα ζώα με τα ζώα που φέρουν την ζωονόσο·

σημειώνει με ικανοποίηση την απόφαση της Μόνιμης Κτηνιατρικής Επιτροπής να επιτρέψει τον επείγοντα εμβολιασμό για τα ζώα μεγάλης αξίας ή τις σπάνιες φυλές, π.χ. τους ταύρους που προορίζονται για την τεχνητή γονιμοποίηση ή τα εξωτικά ζώα των ζωολογικών κήπων·

ζητεί να ληφθούν αμέσως μέτρα για να εκτιμηθούν οι οικονομικές επιπτώσεις της επιζωοτίας στους κτηνοτρόφους, στο σύνολο του τομέα, στις δραστηριότητες των αγροτικών περιοχών, ιδίως του τουρισμού και να θεσπισθούν μέτρα αποζημίωσης, τα οποία θα λαμβάνουν υπόψη τις διάφορες περιφερειακές και τοπικές συνθήκες·

ζητεί από την Επιτροπή να απευθύνει έκκληση στους εμπορικούς εταίρους της ΕΕ να υιοθετήσουν μια περιφερειακή προσέγγιση όσον αφορά τις εμπορικές συναλλαγές και τους περιορισμούς των εισαγωγών ώστε οι περιφέρειες που δεν έχουν πληγεί από τον αφθώδη πυρετό να μπορούν να συνεχίσουν τις εξαγωγές τους, με σαφή διαχωρισμό των περιοχών εντός των χωρών.

Αναθέτει στον Πρόεδρό της να διαβιβάσει το παρόν ψήφισμα στο Συμβούλιο, το Ευρωπαϊκό Κοινοβούλιο και την Επιτροπή.

Βρυξέλλες, 5 Απριλίου 2001.

Ο Πρόεδρος

της Επιτροπής των Περιφερειών

Jos Chabert